

1. september 2022

**Zaključil se je 33. Poletni lutkovni pristan**

**Mednarodni lutkovni festival z najdaljšo tradicijo je obiskalo več kot tri tisoč ljudi**

V Lutkovnem gledališču Maribor so avgusta priredili že 33. Poletni lutkovni pristan. Na ogled je bilo več kot dvajset predstav, skupaj s spremljevalnim programom pa več kot trideset dogodkov.

Letošnji program je sestavljala kakovostna lutkovna produkcija iz Slovenije, dopolnjena s predstavami iz Francije, Slovaške, Češke in Hrvaške. Festivalske predstave, zelo raznolike v tematiki, lutkovni tehnologiji in pristopih, so nagovarjale različne starostne skupine, najmlajše, mladostnike in odrasle.

**Dva zlati žirafi za najboljši predstavi**

Otroška žirija je kot vsako leto ocenjevala predstave z zlatimi zvezdicami in izbrala dve najboljši predstavi festivala. Vseh pet zlatih zvezdic vseh otroških ocenjevalcev in s tem nagrado *zlata žirafa* prejmeta dve predstavi: ***ČU-ČU. ŽVIŽG. HOV!* Otroškega gledališča Liberec iz Češke** in ***Lutkovni zajec in samostanska miš*, Lutkovnega gledališča Maribor**, ki je bila med festivalom premierno uprizorjena.

**Veliko več kot lutkovne predstave**

V spremljevalnem programu festivala so potekale ustvarjalne delavnice in celotedenska delavnica *Roboti in mi* pod mentorstvom Monike Pocrnjić. Kot vsako leto so se organizatorji iz Lutkovnega gledališča Maribor povezali z drugimi akterji v mestu, z Umetnostno galerijo Maribor, Pekarno Magdalenske mreže, Art kampom, Narodnim domom, Momentom, festival pa se že nekaj let tradicionalno zlije v Festival Platforma; zadnja predstava festivala Poletni lutkovni pristan je namreč prva predstava festivala sodobnega plesa. V času festival je bila Lutkovnem gledališču tudi na rezidenca kanadskih umetnikov, gledališča *Crane Creations*, ki je v sodelovanju z LGM pripravilo produkcijo predstave *Zrcalce.*

Svetlimo sence … v novi sezoni Lutkovnega gledališča Maribor

S koncem festivala vstopajo mariborski lutkarji v novo sezono 2022/23 v kateri pripravljajo sedem novih uprizoritev. Kot pravi direktorica in umetniška vodja Lutkovnega gledališča Maribor, *Katarina Klančnik Kocutar*, si zase in za vse želijo svetlejših časov in uspešnega premagovanja strahov in temine, ki sta nas v zadnjem obdobju zajeli.

Novost v novi sezoni so predstave za izven tudi ob petkih popoldne, redni termin sobotnih lutkovnih dopoldnevov seveda ostaja. Za prihajajočo sezono napovedujejo tudi odprtje *Lutkovnega muzeja Maribor* v podstrehi prenovljenega objekta »Tri babe« na Vojašniškem trgu.